Lav et referat af nedenstående tekst:

Tekst:
De har ikke haft det bedste ry, de østeuropæiske mænd og kvinder, der de seneste 28 år er kommet til Danmark for at arbejde. De har fået skyld for at forvride konkurrencen og dumpe lønningerne. Og kritikken er kun blevet hårdere, i takt med at indvandringen er steget. Faktisk er antallet af østeuropæiske arbejdere i Danmark syvdoblet, siden Murens fald i 1989. Men den billigere arbejdskraft fra øst har ikke været et problem for erhvervslivet - tværtimod, viser nye tal fra Kommunernes Landsforening (KL). I de nordjyske kommuner finder man for det meste østeuropæerne i landbruget og i industrien, i de job som ingen andre vil have. Kun i Aalborg Kommune er det hotel- og restaurationsbranchen, der er den primære branche for østarbejderne. Vesthimmerlands Kommune tegner sig for flest øseuropæiske arbejdere i arbejdsstyrken i Nordjylland sammen med Mariagerfjord Kommune. Færrest finder man på Læsø. Men fælles for arbejderne er, at de med tiden er blevet en uundværlig del af arbejdsmarkedet, skriver KL tirsdag. - Vi bliver nødt til at udvide arbejdsstyrken i de kommende år, hvis vi skal have arbejdskraft nok, og der er østeuropæisk arbejdskraft en af flere løsninger. Det skal selvfølgelig ske på danske løn og arbejdsvilkår og i balance med, at man også arbejder for at få flere udsatte danskere ind på arbejdsmarkedet, siger formand for KL's Arbejdsmarkeds- og Erhvervsudvalget, Thomas Kastrup-Larsen. Men ifølge KL's analyser vil det i fremtiden blive vanskeligere at tiltrække østeuropæerne. Dels fordi der er begyndende mangel på arbejdskraft i deres hjemlande, og dels fordi lønningerne bliver højere der. Det giver udfordringer i en tid, hvor man i Nordjylland og resten af Danmark mangler arbejdskraft.

Referat:
Arbejdskraft fra Østeuropa er nødvendig for den nordjyske økonomi, men i fremtiden kan det blive sværere at trække dem herop.